**Berislav Grgić** (født 15. februar 1960 i Novo Selo (Kotor Varoš) nær Banja Luka i Jugoslavia, nå i Bosnia-Hercegovina) er en bosnisk kroat som er emeritert biskop av det katolske prelaturet Tromsø.

Liv og virke
------------

### Prest

Grgić gjennomførte sine filosofiske og teologiske prestestudier ved den teologiske høyskole i Vrhbosna, og ble presteviet 29. juni 1986 i Banja Luka av biskop Franjo Komarica av Banja Luka. Han virket så som sjelesorger i samme bispedømme til 1988, og studerte deretter til lisensiatsgrad i spiritualitet ved det pavelige universitet Gregoriana i Roma 1988-1991. 

Han underviste ved juniorseminaret i Zadar i Kroatia 1991-1992, og arbeidet for de kirkelige hjelpeorganisasjonene Caritas Banja Luka og Caritas Zagreb, med bosted i Zagreb, fra 1992 til april 1995. Deretter var han sogneprest i Budžak (en bydel i Banja Luka) fra april 1995 til han likesom så godt som alle hans sognebarn under krigshandlingene ble drevet på flukt av serbere den 20. august 1995. 

### Til Norge, og Tyskland

Han kom fra Kroatia til Oslo den 3. januar 1996. Han ble umiddelbart nasjonalsjelesørger for kroater i Oslo katolske bispedømme, og etter hvert i tillegg skoleprest ved St. Sunniva skole og kapellan (*vicario parocchiale*) i St. Olav Domkirkes menighet. Han var aktiv i domkirken blant annet i dens norsk-, kroatisk-, spansk- og italiensktalende sjelesørgeriske virksomhet. I perioden 1. september 2004 til 1. mars 2006 var han generalvikar for Oslo katolske bispedømme, og fra 1. januar 2006 til 1. mars 2007 biskoppelig vikar for innvandrersjelesorgen i bispedømmet.

Den 2. mars 2007 forlot han Norge for å arbeide i erkebispedømmet München og Freising i Tyskland. Han ble utnevnt til sogneadministrator av to menigheter i Oberhaching og Deisenhofen, noe sør for München.

### Biskop-prelat

Pave Benedikt XVI gjorde ham til biskop-prelat i Nord-Norge før nyttår 2008. Hans utnevnelse ble offentliggjort den 18. desember 2008. 

Bispevielsen fant sted den 28. mars 2009, i Tromsø domkirke (den lutherske, stilt til rådighet for anledningen, idet den katolske kirke var for liten). I tillegg til folk fra prelaturet og landsdelen deltok Bosnia-Hercegovinas ambassadør til Norge Elma Kovačević og av kroatisktalende katolikker fra hele landet. Hovedordinerende var biskop Bernt I. Eidsvig av Oslo, medkonsekrerende var biskopene Gerhard Schwenzer, emeritert biskop av Oslo, og Franjo Komarica av Banja Luka.

Grgić overtok etter biskop-prelat Gerhard Goebel, som døde i 2006.

### Fratreden

Biskop Berislav Grgić fratrådte i en alder av 63 år embedet som biskop-prelat av Tromsø, på grunn av helseproblemer. I juli 2022 hadde han i Vatikanet overfor den ansvarlige kardinal for biskoper forklart sin situasjon, og fulgt opp i september 2022 i brev til kardinalen. I januar 2023 ble han invitert til den nye pavelige representant i Stockholm som meddelte ham at pave Frans hadde *nunc pro tunc* innvilget hans avskjed, som trådte i kraft 31. august 2023. Inntil ny overhyrde utnevnes til Tromsø, er stiftet under tilsyn av biskop Erik Varden som pavelig utnevnt apostolisk administrator, som biskop Grgić selv hadde vært med på å konsekrere til biskop-prelat av Trondheim i oktober 2020.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Marcantonio Colonna (1724-1793) \*1762
* Kardinal Hyacinthe-Sigismond Gerdil (1718-1802) \*1777
* Kardinal Giulio Maria della Somaglia (1744-1830) \*1788
* Kardinal Carlo Odescalchi (1785-1841) \*1823
* Kardinal Costantino Patrizi Naro (1798-1876) \*1828
* Kardinal Lucido Maria Parocchi (1833-1903) \*1871
* Pave Pius X (1835-1914) \*1884
* *Pave Benedikt XV* (1854-1922) \*1907
* Erkebiskop Sebastiano Nicotra (1855-1929)
* Biskop Pierre Nommesch (1864-1935)
* Biskop Jacob Mangers (1889-1972)
* Biskop John Willem Nicolaysen Gran (1920-2008)
* Biskop Gerhard Schwenzer (1938- )
* Biskop Bernt Ivar Eidsvig (1953- )
* Biskop *Berislav Grgić* (1960- ) \*2009

Referanser
----------

1. ↑  Jazvić, Dejan (28. mars 2009). «Hrvati od danas imaju još jednoga biskupa iz BiH» **(Serbo-Croatian)**. Večernji list. Besøkt 21. august 2015.
2. ↑  [katolsk.no: Avskjedsbudskap fra biskop Grgić, 2023-08-31, lest 2023-09-01
3. ↑  *Rinuncia del Vescovo Prelato di Tromsø (Norvegia) e nomina dell’Amministratore Apostolico sede vacante et ad nutum Sanctae Sedis*, Bollettino 2023-08-31, lest 2023-08-31  
*Papst Franziskus überträgt Bischof Erik Varden OCSO auch Zuständigkeit für Prälatur Tromsø*, catholicnewsagency.com, 2023-08-31, lest 2023-08-31
4. ↑
5. ↑  , lest 23. oktober 2020

Eksterne lenker
---------------

* Biografi katolsk.no


|  |  |  |
| --- | --- | --- |
| Forgjenger:**Gerhard Goebel** | **Katolsk biskop-prelat av Tromsø**(utnevnt 2008–-) | Etterfølger:**-** |

|  |  |
| --- | --- |
| Oppslagsverk/autoritetsdata | Prabook **·** Catholic-Hierarchy **·** VIAF
 |